

**Η ΓΔ του ΚΟΑ στην Πράγα για τη Σύσκεψη**

**Γενικών Διευθυντών Αθλητισμού της ΕΕ**

Η Γενική Διευθύντρια του ΚΟΑ Δρ. Μαίρη Χαραλάμπους Παπαμιλτιάδη συμμετείχε στη Σύσκεψη Γενικών Διευθυντών Αθλητισμού των Χωρών μελών της ΕΕ, καθώς και στο Συνέδριο με θέμα «Βιώσιμες και Προσβάσιμες Αθλητικές Υποδομές», το οποίο διοργανώθηκε στο πλαίσιο της Προεδρίας της Τσεχίας στο Συμβούλιο της Ευρώπης την Τετάρτη 21 και την Πέμπτη 22 Σεπτεμβρίου στην Πράγα.

Στην παρέμβασή της, η κα. Παπαμιλτιάδη αναφέρθηκε στην ενεργειακή κρίση και τη σημαντική αύξηση του κόστους λειτουργίας των αθλητικών εγκαταστάσεων, παράγοντες που αποτελούν σημαντική απειλή για τη βιωσιμότητα τους. Επισήμανε, επίσης, την ανάγκη βελτίωσης των αθλητικών υποδομών, έτσι ώστε να γίνουν ενεργειακά πιο αποδοτικές, καθώς και την ανάγκη χρήσης εναλλακτικών πηγών ενέργειας.

Παράλληλα η Γενική Διευθύντρια του ΚΟΑ εισηγήθηκε την υιοθέτηση ενός ακόμα σημαντικού μέτρου, το οποίο αφορά στον επανασχεδιασμό των αθλητικών εκδηλώσεων, έτσι ώστε να έχουν περιβαλλοντικά υπεύθυνο χαρακτήρα με σεβασμό προς το περιβάλλον και μειωμένη κατανάλωση ενέργειας. Στο πλαίσιο αυτό, αναφέρθηκε στην πρωτοβουλία του Κυπριακού Οργανισμού Αθλητισμού για τη δημιουργία ενός «Οδηγού για σχεδιασμό φιλικών προς το περιβάλλον αθλητικών εκδηλώσεων», ο οποίος εκπονήθηκε σε συνεργασία με το ΤΕΠΑΚ. Ο οδηγός βρίσκεται στο στάδιο ολοκλήρωσής του και αναμένεται να παρουσιαστεί στα μέσα Οκτωβρίου στις Βρυξέλλες στο European Commission Expert Group on «Green Sport».

Η Γενική Διευθύντρια του Οργανισμού συνοδευόταν από τον Προϊστάμενο Οικονομικής Διαχείρισης Βάσο Κουτσιούντα.